上張徐州
作者：孟郊
朝代：唐

paragraphs: 爲水不入海，安得浮天波。
爲木不在山，安得橫日柯。
再來君子傍，始覺精義多。
大德唯一施，衆情自偏頗。
至樂無宮徵，至聲遺謳謌。
願鼓空桑弦，永使萬物和。
顧己誠拙訥，干名已蹉跎。
獻詞惟在口，所欲無餘佗。
乍作支泉石，乍作翳松蘿。
一不改方圓，破質爲琢磨。
賤子本如此，大賢心若何。
豈是無異途，異途難經過。